b'\n_START_ARTICLE_\nWillibald Hahn\n_START_SECTION_\nSportininkas\n_START_PARAGRAPH_\nFutbolo sirgaliams tapo \xc5\xbeinomu, kai b\xc5\xabdamas dvide\xc5\xa1imtme\xc4\x8diu, prad\xc4\x97jo \xc5\xbeaisti saugo pozicijoje Austrijos sostin\xc4\x97s Gersthofer SV komandoje. Prie\xc5\xa1 1931\xe2\x80\x9332\xc2\xa0m. sezon\xc4\x85 per\xc4\x97jo \xc4\xaf Pirmojoje lygoje \xc5\xbeaid\xc5\xbeian\xc4\x8di\xc4\x85 Vienos FAC Team, kur \xc4\xafsitvirtino pagrindin\xc4\x97je sud\xc4\x97tyje. Kitame sezone nusprend\xc4\x97 ginti Vienos Austria klubo spalvas. \xc5\xa0iame kolektyve per var\xc5\xbeybas jam da\xc5\xbeniausiai teko praleisti ant atsargini\xc5\xb3 suolelio, tod\xc4\x97l kartu su dviem bendraklubie\xc4\x8diais per\xc4\x97jo \xc4\xaf Pranc\xc5\xabzijos Antrosios lygos Hispano\xe2\x80\x93Bastidienne klub\xc4\x85 Bordo mieste. 1934\xc2\xa0m. gr\xc4\xaf\xc5\xbeo \xc4\xaf gimtin\xc4\x99, po vien\xc4\x85 sezon\xc4\x85 \xc5\xbeaid\xc4\x97 \xc5\xa1alies sostin\xc4\x97s Favoritner SC, Vienos FC ir Favoritner AC klubuose. Paskutin\xc4\x97 komanda, \xc4\xaf kuri\xc4\x85 1937\xc2\xa0m. buvo gav\xc4\x99s pakvietim\xc4\x85 futbolininkas V.Hanas, buvo Vienos SK Admira. Kit\xc5\xb3 met\xc5\xb3 ruden\xc4\xaf jis nusprend\xc4\x97 baigti aktyviai sportuoti.\n_START_SECTION_\nTreneris\n_START_PARAGRAPH_\nKai per vadinam\xc4\x85 An\xc5\xa1lius\xc4\x85 Austrija buvo prijungta prie Vokietijos, V.Hanas 1938\xc2\xa0m. emigravo \xc4\xaf Norvegij\xc4\x85, kur prad\xc4\x97jo treniruoti Moso FK. 1939\xc2\xa0m. bir\xc5\xbeelio 11 d.\xc2\xa0\xe2\x80\x93 1940\xc2\xa0m. spalio 13 d. buvo kvie\xc4\x8diamas dirbti Lietuvos vyr\xc5\xb3 futbolo rinktin\xc4\x97s treneriu, kartu jis treniravo ir jaunuosius \xc5\xa1alies futbolininkus. Lietuvos rinktin\xc4\x97 1939\xc2\xa0m. draugi\xc5\xa1kose rungtyn\xc4\x97se Karlstade pralaim\xc4\x97jo \xc5\xa1vedams 0:7, o Taline \xc4\xafveik\xc4\x97 estus 1:0. 1940\xc2\xa0m. Baltijos futbolo taur\xc4\x97s turnyre Rygoje pralaim\xc4\x97ta Latvijos rinktinei 0:1 ir su\xc5\xbeeista lygiosiomis 1:1 su Estijos futbolo reprezentantais. Draugi\xc5\xa1kose rungtyn\xc4\x97se Kaune buvo \xc4\xafveikti estai 2:0 ir latviai 4:3._NEWLINE_Po Antrojo pasaulinio karo dirbo Vienos SK. Prie elitinio futbolo reikal\xc5\xb3 sugr\xc4\xaf\xc5\xbeo 1953\xc2\xa0m.: jo treniruojama Norvegijos rinktin\xc4\x97 tais metais nustebino su\xc5\xbeaidusi lygiomis 1:1 su paj\xc4\x97gia Vakar\xc5\xb3 Vokietijos vyr\xc5\xb3 futbolo rinktine, po to Vilibaldas Hanas dar 25 kartus per tarptautines rungtynes vadovavo norveg\xc5\xb3 reprezentantams. 1956\xc2\xa0m. jis perva\xc5\xbeiavo gyventi \xc4\xaf Miunchen\xc4\x85, kur prad\xc4\x97jo darbuotis su vietos FC Bayern komanda. 1957\xc2\xa0m. V.Hano treniruojami sportininkai laim\xc4\x97jo Vokietijos futbolo taur\xc4\x99. Nepaisant to, kad 1958\xc2\xa0m. buvo pasira\xc5\xa1ytas kontraktas su Tryro SV Eintracht, jis i\xc5\xa1vyko treniruoti \xc5\xa0veicarijos vyr\xc5\xb3 futbolo rinktin\xc4\x99. Dirbo nes\xc4\x97kmingai: i\xc5\xa1 \xc5\xa1e\xc5\xa1i\xc5\xb3 \xc5\xbeaist\xc5\xb3 rungtyni\xc5\xb3 penkias treniruojama Rinktin\xc4\x97 pralo\xc5\xa1\xc4\x97. Po 1959\xc2\xa0m. spalio 25 d. per Centrin\xc4\x97s Europos tarptautin\xc4\x97 taur\xc4\x97s var\xc5\xbeybas skaud\xc5\xbeiai pralaim\xc4\x97to ma\xc4\x8do Vengrijos rinktinei rezultatu 0:8 jis buvo atleistas._NEWLINE_Nuo 1960\xc2\xa0m. gyveno Vokietijoje. Treniravo Kaselio KSV Hessen, kuri\xc4\x85 i\xc5\xa1 Antrosios lygos i\xc5\xa1ved\xc4\x97 \xc4\xaf auk\xc5\xa1tesni\xc4\x85j\xc4\x85. V\xc4\x97liau dirbo su Eseno Schwarz\xe2\x80\x93Wei\xc3\x9f, Oberhauzeno Rot\xe2\x80\x93Wei\xc3\x9f, Ingol\xc5\xa1tato Ringsee, Bairoto Oberfranken, Roitlingeno SSV ir \xc5\xa0tutgarto Kickers klubais.'